DIN NOU ACASĂ 


DĂNUŢ UNGUREANU 


eyes căuta. Proptit în picioroangele lui făcea faţă 
furtunii scormonind masa mişcătoare de gunoi. 
Costumul uşor şi elastic îi permitea asta. 

— AI găsit ceva? rosti Lamarre în microfon, pe un ton 
mai ridicat decît ar fi trebuit, căci urletul vijeliei era mult 
atenuat. 

Keyes se îndreptă nemulţumit. Cineva vorbi înăuntrul 
lui. „Atenţie, un tovarăş nu-ți este un prieten. Doar un 
accesoriu, o înlesnire. Manevrează-l cu grijă şi o să 
funcţioneze la randament maxim.” Strînse tija aurie a 
detectorului şi înaintă către el. 

— Nimic. Ne pierdem vremea, asta e sigur. Să ne 
ascundem undeva pînă se mai domoleşte vîntul. 

— Unde? făcu Lamarre. 

Uneori, în astfel de momente, eficienţa lui atingea 
minimul. La început, cei năpăstuiţi de krut nu fuseseră 
acceptaţi în misiuni la sol. Se ataşau prea mult de locul în 
care trăiau, amintiri care nici măcar nu erau ale lor veneau 
pe neaşteptate să-i tulbure. Specialiştii  proroceau 
catastrofe. „Gena casei” se dovedea a fi un adversar greu, 
cuibărit în structurile intime ale unora ca Lamarre. 

Pînă unde puteau ajunge privirile lor, spinările dunelor 
de resturi unduiau instabile. Însă respiraţia intensă nu-i 
ferea de apăsarea masei de aer deplasîndu-se cu viteze din 
ce în ce mai mari. De temut erau mai ales bucăţile informe 
de tablă care se desprindeau năpustindu-se spre ei cu 
muchii ascuţite ca briciul. Dar ăsta nu era singurul necaz. 
Cînd se apropiaseră de cercetaş, piciorul lui Keyes intră 
pînă la genunchi într-o pastă cleioasă, de un roşu aprins a 
cărui strălucire fusese ascunsă în chipurile înşelătoare ale 
gunoaielor. Fură nevoiţi să se întoarcă şi să ocolească 

mult. Între timp, vîntul turbase. În vreme ce se adăposteau 
în spaţiul îngust al cabinei, Keyes îşi mută privirile pe 
orizontul negru, mişcător, al oceanului. Mai aveau cale de 
o oră pînă acolo, dar cu o seară înainte Lamarre îi 
propusese să se mai învirtească un timp printre dune. 
Ceva îi spunea că vor avea noroc. 

— Lam, zise Keyes cînd zgilţiiturile se mai potoliseră, de 
cîte zile sîntem aici? Lamarre întoarse către el un chip 
obosit. 

— Cred că de zece. Perimetrul ăsta are vreo mie de 
kilometri pătraţi. 

Undeva, deasupra lor, se rotea cilindrul lucios al navei 
mamă, aşteptîndu-i. Casa lor era acolo. Mîncau şi dormeau 
pe furate. Dimineţile şi le petreceau căutînd. Seara făceau 
planuri. 

— Keyes, două săptămîni în haznaua asta! Ar trebui să ai 
nervii unui cal de lemn ca să scapi teafăr. 

— Aiureli! O să te obişnuieşti în cîteva ore. E doar ceva 
mai multă dezordine. 

Odată, pe cînd nu se aşezaseră încă printre mormane, 
survolînd relaxaţi tonele de resturi, Keyes spusese rînjind: 

— Numai noi nu sîntem aici! 

Gunoaiele, dezolante prin întinderea lor, sfirşeau prin a 
fi cu toate la fel. Acolo se năruiau încet, în ele însele, încet, 
ca nişte ceţuri de frunze moarte. Impresia era puternică 
mai ales în orele fără vînt, cînd aburul venit dinspre ocean 
se prelingea acumulîndu-se între cocoaşele de moloz. 

La început văzuseră capsulele de acceleraţie, folia de 
bismut, băltoacele de mercur. Văzuseră formele de sticlă 
vanadică şi resturile rezervoarelor antişoc şi containere 
îmbucătăţite de toate tipurile ori mărimile posibile. 
Scuturaseră puful păpădiilor de azbest răsărite în 
mănunchiuri compacte pe sub carcasele înnegrite de 
focurile spaţiului. Cristalele memoriilor risipite păreau 
nestemate, suprafeţele etanşărilor, cîte nu se corodaseră, 
scînteiau ca aurul şi argintul. 

Dar se întîmpla şi altfel. Nu o dată dezveliseră păşind, 

din carnea păstoasă care susţinea totul, fragmente ale 
unor echipamente individuale, uneori bucăţi mai mari, 
miîneci sau cizme, iar altădată costume aproape întregi. 
Unele aparținuseră trecutului, altele păreau de-a dreptul 
ciudate. Şi nu o dată se temuseră în tăcere că înăuntrul lor 
ar mai putea fi ceva. 

Lamarre frînă înjurînd. De cîteva zile o făcea din ce în ce 
mai des. Ochiul îi aluneca peste suprafaţa pestriță. Obosit, 
prea obosit. Era ultima răzbunare a tot ceea ce mai multe 
omeniri azvîrliseră cu dispreţ. 

— Ar trebui să răsturnăm sacul asta de gunoi! spuse. 

Keyes zîmbi. 

— Păşeşti pe legendare tăriîmuri de baştină, observă el. 
S-ar zice că nu te prea omori cu firea. 

— Cine-şi mai aminteşte azi de asta? aruncă celălalt. 

Ca mai toţi cei bîntuiţi de krut îşi ascundea prost 
emoţiile sau nu şi le ascundea deloc. Exista un procent de 
incurabili şi geneticienii o recunoşteau.. 

— Într-o vreme ar fi vrut rîuri, vegetale, ceva ca un parc 
mare, ştii. Dar în cele din urmă au fost nevoiţi s-o lase aşa 
cum a căzut. 

— Dar, erau condamnaţi, consimţi Keyes căutînd să 
înmormînteze discuţia. 

De zeci de ani tot ceea ce putea fi numit gunoi era dirijat 
în mod deliberat aici. Sănătatea spaţiului şi a celorlalte 
aşezări omeneşti făcea înfringerea mai uşor de suportat. 

Ocoliră prudenţi o zonă circulară sub acoperămîntul 
căreia clipoceau adîncimi de ţiţei şi mil radioactiv. Ştiau că 
odată prinşi nu vor mai putea scăpa în veci. Acum se 
strecurau anevoie printre zeci, sute, mii de blocuri 
informe, carbonizate, păstrînd încă, o ştiau prea bine, un 
miez ucigător. Erau pachete de reziduuri compactate în 
conductele de evacuare ale uzinelor de sinteză din spaţiu. 
În anumite perioade ale anului străbăteau atmosfera, 
fierbinţi, ca stele căzătoare produse în serie. Keyes le 
spunea „găinaţi cu surprize”. 


Apoi veni noaptea. Prin vizoarele măştilor de oxigen 
priviră amurgul frumos cufundîndu-se lent în ocean. Chiar 
faptul neobişnuit că, pentru cîteva minute, putuseră să 
vadă soarele, le umpluse sufletele de o caldă şi tainică 
bucurie ca acelora aleşi să ia parte la întîmplări nehărăzite 
oricui. Începuse din nou să bată vintul, dar în cabină era 
cald şi bine. 

Puțin după miezul nopţii, Lamarre se trezi ţipînd. Ceea 
ce i se strecurase sub pleoape fusese arsura unei lumini 
albastre de o densitate extraordinară, care părea să 
coboare dintr-o jumătate a cerului. Erau parcă pe fundul 
unei ape limpezi. 

— Stai liniştit, gifii Keyes, căutînd braţul înţepenit al 
celuilalt şi apucîndu-l strîns. 


Cînd alunecau prudenţi între plafonul coborit de nori şi 
crestele în continuă schimbare, pe sub ei treceau 
fantomele unor clădiri a căror vîrstă nu le spunea nimic. 
Lamarre le bănuia urcînd, din adîncuri, pe înălţimea mai 
multor etaje. Creştetele lor se măcinau lent, de la o ploaie 
la alta, căscînd scobituri întunecoase de încăperi şi 
coridoare. Oare de aici începuse totul? De aici porniseră să 
crească dunele de resturi, gunoaiele alcătuind deşerturi, 
zeci, răspindite pe toată suprafaţa planetei? Erau întrebări 
la care nu voiau să-şi răspundă. 

— Lam! strigă Keyes. 

Intrarea fusese mascată într-o aglomerare de „găinaţi”, 
însă ochiul mai exersat al lui Keyes o zărise chiar în 
momentul în care fusta cercetaşului trecea peste ea. Şi 
coborînd în ecluză înţeleseseră. Acolo, peretele bărcii de 
salvare se  deformase la desprinderea disperată de 
„spectrum”. Aici se îngrămădiseră să privească frinturile 
incandescente pe care explozia le azvîrlise în urma lor. Iar 
dincolo trebuie că aşteptaseră neliniştiţi impactul cu 
dunele. Urme şi obiecte vorbeau. 

— Lam! strigă Keyes din nou. 

Măturase praful cu partea interioară a mînuşii. 

— Ce dracu’ te-a apucat, potoleşte-te! ţipă Lamarre 
nervos. 

Contorul, scăldat în norişorii învolburaţi de Keyes, pîriia 
vesel. Se aplecară amîndoi, apoi Lamarre aprinse lanterna, 
căci în ungherul acela pătrundea prea puţină lumină. Aşa 
ieşi la iveală şi marginea containerului. 

— Trebuie să-l ducem sus, spuse Keyes 

— De ce? se miră Lamarre. Nu fă prostii! 

Acum părea mai stăpîn pe sine. Dar era doar o reacţie a 
oboselii extreme. 

— „Genetics”, silabisi. Poate că e plin cu viruși. 

— Da, încuviinţă grav Keyes. De tuse măgărească. 

Şi se opinti încercînd să-l ridice. Lamarre dădu din 
umeri. Îl cunoştea prea bine ca să i se împotrivească. În 
vreme ce refăceau traseul spre suprafaţă, Keyes aruncă o 
privire după consola calculatorului. Acolo, în semiîn- 
tuneric, zăcea un costum de protecţie complet. N-avea să 
afle niciodată dacă înăuntrul lui se mai găsea ceva. 

Şi fu din nou seară. Continua să curgă din cer lumina 
aceea care făcea ca tot ce se afla în jurul lor să capete o 
paloare stranie. Se strecuraseră în pîntecul cercetaşului. 

— Ce poate fi asta? întrebă Lamarre. 

Abia se mai ţinea pe picioare. 

— Nu ştiu, zise Keyes. Radiaţii. Ziua de apoi. Cui îi pasă? 

Îşi simțeau bărbile înţepîndu-le palmele. Keyes îşi trecu 
mîna prin părul năclăit. „Vorbeşte-i, îl povăţui cineva 
dinăuntrul lui, vorbeşte-i...” 

— Trebuie să ne aşteptăm şi la altele. Dar acum 
containerul. Înăuntru sînt o sută de miliarde de protomeri. 
Sintetizaţi de Mobile Genetics. Unicate. Am cîteva teorii 
interesante în legătură cu felul în care au ajuns aici. 

Lamarre se scutură scîrbit. 

— Să ne descotorosim urgent de el. Radiațiile au produs 
cu siguranţă mutații periculoase. Stăm pe o bombă. 

Keyes clătină din cap. 

— E prea solid ca să ne temem. 

— Ce vrei să facem cu el? insistă Lamarre. 

Lunganul îl privi mirat. 

— Să-l luăm acasă, cred 

— Keyes, încetează! Hai să-l ducem dracului înapoi şi s-o 
ştergem! ţipă Lamarre. 

Keyes îi puse o mînă pe umăr. Ceea ce pătrundea prin 
perdeaua strălucitoare pînă la suprafaţa conştiinţelor 
părea să fie un soi de nelinişte a aşteptării izvorînd 
dintr-un loc cu lumina. Dar mai era ceva. Keyes îi simţi pe 
celălalt dintr-o dată deparie de el, la mii de parseci 
distanţă, refuzînd să comunice, refuzîndu-i ajutorul. În anii 
pe care îi petrecuse răscolind lumile moarte învățase să-şi 
cunoască bine coechipierii. Lamarre era prea obosit ca să 
mai poată lupta cu frica. 

— Genetics le-a pus cruce de mult, spuse el. 

— Poate că da, admise Keyes. Poate că nu. 

Lamarre se întoarse pe o parte. 

— Ei pot face de o sută de ori mai bine ceea ce au reuşit 
acum cincizeci de ani. 

— Ascultă... Keyes se întinse cu voluptate. Nu asta era 
problema. Probabil că vor distruge containerul şi tot ce se 
află între pereţii lui. El nu trebuia să ajungă aici, în nici un 
caz aici. Mîncăcioşii dinăuntru au nevoie de medii de 
cultură, nu pot pur şi simplu s-o pornească de la nimic. 
Unele alveole conţin material sintetizat special pentru ei. 
Haleală. Dar asta nu e de ajuns. Locul experienţei era altul 
şi „Spectrum” într-acolo o pornise. 

— E absurd! protestă celălalt. Viaţa nu se dezvoltă 
astfel. 

— Asta, însă, da. Oameni peste măsură de isteţi au pus 
pe picioare aşa-zisa „genetică rapidă”. Ca să scoţi un 
cimpanzeu păros dintr o amoebă nu e obligatoriu să-l treci 
prin toate etapele evoluţiei. Şi ce e mai important, nu ai 
nevoie de milioane de ani ci de zile. Nebănuite sînt căile 
Domnului, rise Keyes. 

— Mutatii? 

— Mutaţii în cascadă. O echipă de computere a pus la 
punct programele. Apoi ele au fost codificate genetic. Ceea 

ce se află înăuntru poate da naştere unui ecosistem 
suficient de bine echilibrat, în numai cîteva zile. 

Lamarre îl privi încordat. 

— Care sînt riscurile de contaminare? 

— Nici unul. Alveolele sînt perfecte. Prepararea lor a 
luat aproape tot atîta timp cît cea a protomerilor. 

— Eşti imposibil. Ce se întîmplă totuşi dacă alveolele nu 
sînt etanşe? 

— Nimic, spuse Keyes plictisit. Costumele noastre sînt. 

— Şi protomerii? 

— Ar pieri pînă la ultimul. Unu: împrăştierea ar fi prea 
mică. S-ar ronţăi unii pe ceilalţi în cîteva clipe. Doi: uită-te 
puţin în jurul tău. În condiţiile astea n-ar putea supravieţui 
nici măcar calul de lemn de care pomeneai zilele trecute. 
Cred că stratul de ozon aduce cu o felie de şvaiţer. 

— Nu fi copil! Krutul vorbeşte prin tine. Nu se nai poate 
nimic pentru bătrina ta hazna. A pierdut momentul 
favorabil. Va rămîne aşa cîtă vreme se va mai roti în jurul 
soarelui. 

Lamarre nu-i răspunse. Stătea cu spatele şi neputîndu-i 
vedea ochii deschişi către gînduri Keyes îl crezu adormit. 
Cercetaşul începuse să-i legene, mai întîi uşor, ca şi cum 
le-ar fi priceput chinul pricinuit de nesomn, apoi din ce în 
ce mai amplu. Se stîrnise din nou furtuna. Keyes văzu prin 
voalul albastru al luminii din cer armata de zdrenţe fără 
identitate, smulse dunelor, repezindu-se către ei. Şi într-o 
clipă hublourile fură acoperite. Apoi porniră să zboare şi 
obiecte mai grele, iar acestora învățase de cîteva zile să le 
aprecieze mărimea după zgomotul contactului cu pereţii. 


* 


Keyes se dezmetici anevoie, bîjbîind cu degetele lipsite 
de protecția mînuşilor acolo unde ar fi trebuit să se afle 
Lamarre. Locul era gol. 

— Lam? rosti răguşit. 

Zorii veneau cenuşii, îngheţaţi. Keyes aşteptă pînă ce 

lumina zilei fu destul de puternică pentru a îndepărta 
umbrele. Atunci căută cu privirea containerul pe care din 
motive de siguranţă îl ancoraseră la cîţiva metri în faţa 
cercetaşului. Cablul fusese în mod evident rupt sau tăiat şi 
Keyes ştiu că furtuna, oricît de puternică, n-ar fi putut face 
asta. Acum mintea îi era limpede. Cuplă emițătorul. 

— Lamarre! strigă. 

Pe urmă atenţia îi fu atrasă de ceva. Ceva care se 
petrecea lent, undeva, la marginea cîmpului său vizual. Se 
întoarse brusc lăsînd să-i scape un strigăt uşor. Aluneca 
din partea de sus a hubloului şi la început crezu că e vorba 
de un gunoi aruncat de furtună pe plafonul cabinei. Se 
apropie la fel de încet de transparenţa perfectă a sticlei şi 
văzu ceva ca o bucată mare de gelatină străbătută de 
nenumărate vinişoare sîngerii, tremurînd în vreme ce se 
tira. Văzu urma umedă ce rămiînea întipărită pe faţa 
exterioară a hubloului în spatele acelui lucru cît un cap de 
om. Şi mai văzu luciul întunecat al unei pete răzbind din 
masa aceea translucidă, aţintindu-l cu privirea îngheţată a 
unui ochi de mort. Keyes urmări fascinat apropierea 
ochiului acela care îşi modifica forma şi culoarea chiar în 
vreme ce-l privea. Apoi se auzi un plescăit şi lucrul se 
desprinse căzind în grămada de gunoi, iar Keyes se 
întoarse să verse pe bancheta din spate 

Peste tot, în jurul său, resturile foşgăiau neliniştite, aşa 
cum o făcuseră întotdeauna, dar el era din ce în ce mai 
sigur că de data asta efervescenţa lor ascunde ceva. In 
vreme ce-şi presuriza costumul şi se strecura în ecluză, 
încercă să-şi potolească tremurul mîinilor. Un corp moale 
se desprinse de pe rama superioară a sasului lovindu-i 
umărul înainte de a se rostogoli la baza dunei. Făcu primul 
pas şi piciorul strivi un fel de pernă diformă care se zgîrci 
lăsînd să i scape o spută groasă, incoloră. 

Pretutindeni, acolo unde se putea, răsăreau îndepărtind 
anevoie obiectele mai grele care le închideau drumul către 
lumină. Urcau spre suprafaţă cu încăpăţinare fără să se 
grăbească, tremurînd, prelingîndu-se, clipocind. Şi erau 


8 


mii, zeci de mii împînzind deşertul de gunoaie pînă la 
orizont. Keyes le urmări o vreme, paralizat. Rămăsese 
agăţat la capătul unui gînd stupid „cablul... cablul...” - apoi 
mîinile şi picioarele porniră să i se mişte mecanic, rigide, 
şi el se deplasă cîţiva metri de la o dună la alta, căutind pe 
cît posibil să nu atingă plăsmuirile ce-i răsăreau sub paşi 
ca flori de cartilagii puhave. Atunci privirea îi întilni la o 
sută de metri în faţă, pe o creastă sfărimicioasă, trupul 
ghemuit al lui Lamarre. Ca să ajungă pînă la el trebuia să 
facă un ocol mare şi pentru nimic în lume n-ar fi scos 
cercetaşul din perimetrul infim în care îi găsiseră un 
echilibru. 

Rămăsese aplecat la capătul unei mişcări care ar fi 
trebuit să-l ducă mai aproape de ceva ce se cuvenise să fie 
cercetat cu luare-aminte. Mai aproape de ce? Keyes nu 
putea şti. 

— De ce ai făcut asta, Lam? 

Dar răspunsul îl cunoştea de mult timp, de foarte mult 
timp. Dincolo de transparenţa vizorului, ochii verzi ai lui 
Lamarre erau şi ei doar sticlă, sticlă goală, fără valoare. 
Keyes îl scutură uşor şi fură gata să se răstoarne amindoi. 

— Lumina, vîntul, îngăimă în sfîrşit Lamarre. 

Părea reîntors de pe altă lume. Keyes realiză că 
trecuseră probabil ore de cînd el se aşezase acolo, în virful 
crestei instabile, incapabil să reacționeze, urmărind cu 
neîncredere stupidă cele ce urmaseră deschiderii contai- 
nerului. 

— Trebuie să plecăm imediat! zise. Mă auzi? Vino-ţi în 
fire, trebuie s-o ştergem. Nu-mi place să fiu digerat. 

Lamarre dădu din cap, însă pe buze nu-i ajunse decît un 
sunet gutural. Se afla în pragul unei crize. Keyes privi 
rapid în jur. Cercetaşul scînteia la vreo sută cincizeci de 
metri spre vest. Într-un sfert de oră, puteau fi acolo şi apoi 
ar fi gonit fără să se oprească pînă la marginea oceanului. 
Ceea ce văzu o clipă mai tîrziu îi îngheţă sîngele în vine. Il 
tîrî pe Lamarre după el, la poalele dunei, şi îl îmbrînci în 
direcţia cercetaşului. Alergau. 

Pe toată întinderea deşertului de resturi, viermuiala 
încetase brusc. Keyes înregistra nemişcarea formelor pe 
care le zdrobeau sub picioare alergînd ori cu pieptul ori cu 
braţele atunci cînd se poticneau. Fojgăiala dedesubturilor, 
cea care îi stirnise repulsia şi îl doborise pe Lamarre, 
lăsase locul aşteptării. Doar gunoaiele stîrnite continuau 
să se prăbuşească încet, fărimiţindu-se. Iar ei alergau. 

Keyes alunecă. Un scuipat mare, consistent, îi 
încătuşase braţele încleindu-le. El rupse furios prelungirile 
aţoase, lipsite de culoare. 

— Lumina... îi şuieră Lamarre aplecîndu-se peste el. 

Şi Keyes înţelese, fulgerat, în vreme ce se ridica. Nu era 
decît o aşteptare înşelătoare, un răgaz. Aveau să-şi reia 
creşterea de îndată ce procesele din interiorul lor le-ar fi 
permis trecerea la o nouă etapă. Fuseseră spori, invizibili, 
nimicuri unicelulare captive în alveolele lor ermetice. 
Fuseseră colonii lipicioase de ciuperci, mucegaiuri şi larve 
colcăind într-un conglomerat clocotitor, pregătind sub 
țesuturile jilave fiinţele pe care computerele-lui Genetics le 
plănuiseră să fie. Urmau să-şi alcătuiască la iuţeală spini, 
coarne şi colţi, solzi şi păr aspru şi filamentele fine ale 
penelor înfipte în suprafaţa nou nouţă şi strălucitoare a 
pielii abia scornite. Lumina albastră sau orice altceva ar fi 
fost (un semn? un prilej?) le îmbrîncea înainte pe scara 
abruptă a devenirii, mereu înainte, nu le dăruia decît 
scurte răgazuri între etape, pregătind un nou salt. Înainte. 

Temelia de gunoi a unei carcase vechi cedă şi ei se 
pomeniră vreme de cîteva clipe lungi cît ore sub o ploaie 
deasă cu stropi cleioşi care se dovediră a fi viermi subţiri, 
încolăciţi. Lamarre ţipă ascuţit agitindu-şi frenetic braţele. 
Apoi Keyes îl trase după el şi din cîteva salturi fură lingă 
vehicul. Cînd dădură la o parte perdeaua verde ca iedera 
ce acoperise sasul, Keyes fu cuprins de euforie. Părăsiră 
ecluza în vreme ce indicatoarele afişau simultan 
„Decontaminare terminată”. Keyes se instală la comenzi. 
Mîinile i se plimbau cu repeziciune pe claviatura bordului. 
Incheie verificările privind spre Lamarre care se prăbuşise 

pe banchetă cu genunchii sub bărbie, cu pleoapele strînse 
şi maxilarele zvicnind. Nimic nu părea să fie în neregulă cu 
excepţia unei uşoare creşteri a greutăţii cercetaşului. 

Apoi examină hublourile. Mai întîi crezu ca e doar 
furtuna, încă o dată trezită, însă privind mai atent dunele 
şuieră admirativ. O porniseră din nou. Vintul, ceața 
alungată dinspre ocean, o modificare abia sesizabilă a 
nivelului de radiaţii, puseseră capăt aşteptării. Şi acum se 
zvîrcoleau iarăşi în chinurile facerii, ale propriei lor faceri 
ce avea să dureze cîteva zile şi nopţi. Intr-un loc, Keyes 
crezu că deosebeşte un tentacul tumefiat pipăind. O clipă 
mai tîrziu, cercetaşul trecu peste moliciunea de piîslă a 
unei colonii de vegetale încă nematurizate. O pădure? 
Creşteau prea repede. 

Dar ce importanţă avea? Keyes zîmbi din nou. Ei goneau 
acum nestingheriţi spre ocean, în găoacea indestructibilă a 
cercetaşului, spre întinsul, urît mirositorul ocean de ale 
cărui unde uleioase şi acide se feriseră atît. Nicicînd Keyes 
nu avusese vreo dorinţă mai puternică decit aceea de a 
vedea țărmurile negre, scobite de ploi corozive, plajele 
înţesate cu resturi, lagunele a căror oglindă suflată cu 
spumă cenuşie se încreţea în preajma unor jalnice şi 
neidentificabile cioturi. Nicicînd nu răsunase un cîntec mai 
frumos decît cel înălţat, ca o mie de voci pătrunzătoare, de 
talazurile murdare pe care i se părea că le aude 
spărgindu-se din ce în ce mai aproape. 

Acolo, pe o limbă de nisip roşu ca focul, dezvelit ca prin 
minune, îi aştepta aparatul care avea să-i urce la cer. 
Keyes rise fericit. Peste cîteva ore aveau să fie în cilindrul 
navei mamă, la sînul generos şi blind al civilizaţiei. Acasă! 

— Acasă! chiui ocolind cu o mişcare fină a manşei o 
crevasă în adîncul căreia trandafiri cărnoşi pendulau 
căutînd. Şi motoarele îi ţinură isonul cu maximum de 
putere. Gunoaiele nu mai erau decit pete de culoare 
fulgerînd pe lingă ei, inofensive, neputincioase. 

— Trezeşte-te, aruncă peste umăr Keyes, lasă morcovul! 
O scoatem noi cumva la capăt. 

Lamarre clătină abătut din cap şi Keyes îl pătrunse pînă 
în suflet. Krutul plinsese în el. Viaţă pentru deşertul 
împuţit. Putea fi mulţumit acum. Maţul bălţat ca al unui 
piton încolăcindu-se leneş sisiia „viaţă”. „Viaţă” rosteau 
priviri încă şterse, lipsite de licăr. „Viaţă, viaţă” strigau 
terciuindu-se în crustele lor embrionii peste care 
cercetaşul trecea rece. 

— Nu-i vina ta, comentă plat Keyes, alveolele au fost 
prost gîndite. Cînd l-am scos, containerul era făcut praf. Ni 
s-a sfărimat în mîini, doar ştii. 

Lamarre încuviinţă din nou, mut. Pe Keyes tăcerea îl 
scotea din minţi. 

— „Bătrina căruţă, bătrina căruţă”, începu, oceanul, ei, 
oceanul ăsta, băiete, face toţi banii. Acizi, hidrocarburi, 
gaze, noroi. Scîrboşeniile or să-şi dea sufletul cînd vor 
ajunge acolo. Dar cred că a mai rămas şi nişte apă. Poţi să 
faci o baie dacă ai chef. 

Keyes opri motoarele şi cu o ultimă fărîmă de inerție 
răsuci cercetaşul. Apoi îşi rezemă ceafa de spătarul 
banchetei. Stăpînea peste toate o pace aşa cum trebuie să 
fi existat doar cu cîteva clipe înainte de naşterea universu- 
lui. Şi o linişte grea, urzită peste bolboroseala confuză a 
valurilor. Keyes deschise ochii filtrind razele sufocantei 
emanaţii albastre. 

Cît puteau străbate cu privirile, pînă departe, dincolo de 
limita la care mai reuşeau să distingă coamele lichide, faţa 
oceanului tresărea, veneau, mii de făpturi, noii născuţi ai 
unei lumi moarte, erupind din valuri, zbenguindu-se 
nepăsători şi veseli în ceea ce era pentru alcătuirile lor 
încă fragile, supa primordială, oceanul - leagăn al vieţii, 
devorindu-se unii pe ceilalţi, încălecîndu-se, murind unii, 
dar trăind, trăind alţii, cucerind pantele abrupte de lichid, 
linia frîntă a ţărmurilor, întorcîndu-se de pe unde îi risipise 
furtuna, ca pe o mînă de seminţe, să-şi întilnească semenii 
născuţi pe uscat. Lumina albastră îi strigase încă o dată. 

Deja Keyes putea să ghicească firave schiţe ale fiinţelor 
ce aveau să devină nu peste multă vreme. Crezuse că 

oceanul va nimici viaţa ieşită pe uşile laboratoarelor lui 
Genetics. Uitase dorinţa de a trăi, mai puternică decit 
orice pe lume. 

La nici cincizeci de paşi, pe aceeaşi curbă a plajei, 
recunoscu locul în care lăsaseră modulul, sfera argintie 
către care zburaseră ca gîndul. Primul val se îngrămădise 
acolo alcătuind o movilă uriaşă în a cărei viermuială se 
întrezărea parcă o imensă bucurie. Nisipul îi fugise din 
preajmă învolburîndu-se şi se înapoiase ca şi cum o mînă 
invizibilă ar fi încercat s-o înmormînteze acolo. Peste 
trupul de oţel pe care îl prăvăliseră pentru că nu le 
semăna, urcau mustind, se poticneau o vreme în preajma 
ieşindurilor, se pierdeau în zecile de ascunzişuri care li se 
ofereau cu generozitate. Din pîlniile motoarelor se scurgea 
un lichid greu, galben. 

Toate astea le văzu Keyes înainte de a auzi zgomotul 
cunoscut al sasului. Lamarre alerga împiedicîndu-se spre 
modul, cu braţele ridicate, poate ar fi vrut să sperie ori să 
alunge magma aceea rece palpitînd în a cărei răbufnire se 
înecau ultimele lor iluzii. 

— Lamarre! strigă Keyes şi începu să ridă. 

Ceva se mişcase brusc şi în el, ceva se pregătise fără s-o 
bănuiască, pînă în clipa aceasta, convertindu-i dimensiuni 
interioare în altele, mai adinci, mai uşoare. Rizind încă, 
trecu în ecluză şi cînd căile cercetaşului se închiseră pe 
rind în urma sa, ştiu că ele nu se vor mai deschide 
niciodată. Chicotind păşi pe urmele efemere ale celuilalt, 
probabil ultimele urme de paşi ale unui om pe Pămînt. Şi 
cînd îngenunche lingă Lamarre, pe covorul de fiinţe, 
zimbetul încă mai stăruia pe buzele sale. 

— Vezi, îi spuse, noi nici nu existăm. Nu-ti fie teamă. Am 
trecut pe aici cîndva eu şi cu tine, dar ei nu-şi vor mai 
aduce aminte de asta. 

— Cum? făcu Lamarre. 

Vocea lui, distorsionată în căşti, străbătea un timp şi un 
spaţiu parcă pierdute. Keyes simţi asta. 

— Miine, zise, mîine vor avea poate inimi. Poimiîine le 

vor creşte aripi. Şi unii dintre ei vor începe de răspoimiine 
să gîndească. Aşa le-a fost hărăzit. Şi ceva, un lucru de 
nimic, un incident mărunt pe care istoria erelor ce vor veni 
nici nu-l va cuprinde, i-a împiedicat pentru scurtă vreme 
să-şi urmeze soarta. Pînă azi. Pînă în clipa cînd Dumnezeul 
lor, despre care nu-şi vor mai aminti cînd vor fi mari, i-a 
slobozit în cele patru zări ale lumii şi le-a spus: „Creşteţi şi 
vă înmulţiţi!”. Dumnezeul acela eşti tu, Lam. 

— Nu... şopti Lamarre. 

— Şi ei vor creşte şi se vor înmulţi, continuă Keyes 
netulburat. Şi Pămîntul va fi din nou viu. Dar te-ai gindit o 
clipă măcar cum va fi viaţa asta a lui? 

Lamarre îl asculta fascinat, clătinînd din cap ca şi cum 
l-ar fi implorat să se oprească. 

— Te-ai gindit, spuse Keyes, ce se va naşte de sub 
gunoaie? Din valurile sumbre de ţiţei, din fumul pîriiaşelor 
de acid? Din putreziciunea adunată aici, pe pămîntul 
oamenilor de către oameni? 

Rise din nou. 

— Vor fi frumoşi, Lam? 

— Nu ştiu... scînci Lamarre. 

— Vor fi sensibili? 

— Nu ştiu, se cutremură celălalt. 

— Vor fi buni? 

— Nu ştiu, nu ştiu, nu ştiu!, ţipă Lamarre acoperindu-şi 
ochii. 

Al doilea vai de şerpi gelatinoşi şi viscere încă 
nedezvoltate ajunsese la picioarele lor. Un morman de 
cîrpe multicolore încerca să treacă de carimbul cizmei lui 
Lamarre. El îşi repezi călcîiul zdrobind membrana fină, 
capilarele subţiri. Apoi se îndepărtă alergind şi horcăind. 
Keyes îl urmări cu privirea. 

— Stai, îi strigă hohotind, ce faci? Ai grijă de micuţii 
sugari! 

Erau aici, erau lîngă el, cu toţii, chibzuind dacă să-l 
ocolească sau să-l doboare. Keyes - Hommo cosmicus - 
creatura a cărei generaţie îşi dezbrăcase krutul ca pe o 

haină veche, prea ponosită pentru a mai fi purtată. 

— Din ceea ce ai călcat în picioare astăzi, miine se va 
dezmorţi poate scheletul delicat al unei păsări. Sau al unei 
făpturi care ar fi trebuit să fie o pasăre. Dar aripile ei vor fi 
de la bun început frînte. Tu le-ai zdrobit. Şi poimiine, ceea 
ce striveşti acum alergind va naşte mamifere hidoase care 
ar fi trebuit să fie cerbi, tigri, ori cai sălbatici şi frumoşi. Şi 
răspoimiîine, o femelă va zămisli un pui mic, cu un singur 
ochi spălăcit şi a cărui gură strimbă nu va putea rosti 
„ma-ma”, ci alte silabe sisîite, veninoase. Tu ai făcut asta, 
Lamarre! 

Lamarre nu se mai zărea. Fusese mai întîi un punct 
mişcător pe ţărmul oceanului. Apoi dispăruse, dincolo de 
linia unui orizont mereu în mişcare, incert. 

Keyes simţi freamătul fiinţelor, mîngiindu-i picioarele, 
căţărindu-se, cucerind încheieturile şi protuberanţele 
costumului de protecţie. Gifiitul lui Lamarre alergînd încă 
îi răsuna distinct în căşti şi el se îngemăna cu gifiitul 
acestei lumi noi, la începutul unui drum necunoscut. Aveau 
să găsească la capătul lui oraşele, televiziunea, zborurile 
cosmice? Sau altceva? 

Keyes desfăcu braţele lăsînd lumina de culoarea cerului 
senin să-i cadă ploaie pe trup, aşteptînd răbdător sfîrşitul 
ascensiunii. 


15 


